অ্যারন মুয়
অ্যারন ফ্র্যাঙ্ক মুয় (/mɔɪ/ MOY; জন্ম: ১৫ সেপ্টেম্বর ১৯৯০) হলেন একজন অস্ট্রেলীয় পেশাদার ফুটবলার, যিনি প্রিমিয়ার লিগ ক্লাব হাডার্সফিল্ড টাউন এবং অস্ট্রেলিয়া জাতীয় দলের হয়ে একজন কেন্দ্রীয় মধ্যমাঠের খেলোয়াড় হিসেবে খেলেন। মুয় সিডনিতে জন্মগ্রহণ করেন। তিনি স্থানীয় ক্লাব নিউ সাউথ ওয়েলস ইন্সটিটিউট অফ স্পোর্ট এবং বোল্টন ওয়ান্ডারার্সের যুব পর্যায়ের হয়ে খেলার মাধ্যমে তার ফুটবল ক্যারিয়ার শুরু করেন। তিনি ২০০৯ সালে, বোল্টন ওয়ান্ডারার্সের জ্যেষ্ঠ পর্যায়ের হয়ে পেশাদার ক্যারিয়ার শুরু করেন। অতঃপর ২০১০ সালে, তিনি সেন্ট মিরেনে যোগদান করেন। তিনি ২০১২ সালে, ওয়েস্টার্ন সিডনি ওয়ান্ডারার্সের হয়ে খেলার মাধ্যমে পুনরায় সিডনিতে ফিরে আসেন। এর ২ বছর পর, তিনি মেলবোর্ন সিটিতে যোগদান করেন, যেখানে তিনি ২ মৌসুম যাপন করেন। ২০১৬ সালে, তিনি প্রিমিয়ার লিগ ক্লাব ম্যানচেস্টার সিটিতে যোগদান করেন। অবিলম্বে তাকে প্রিমিয়ার লিগের অন্য আরেক ক্লাব হাডার্সফিল্ড টাউনে ধারে প্রেরণ করা হয়, যেখানে তিনি ক্লাবটিকে প্রিমিয়ার লিগে উত্তীর্ণ হতে সাহায্য করেন। ২০১৭ সালের জুন মাসে, তিনি স্থায়ীভাবে হাডার্সফিল্ড টাউনে যোগদান করেন। ২০১২ সালে, অস্ট্রেলিয়া জাতীয় দলের হয়ে খেলার মাধ্যমে তিনি আন্তর্জাতিক পর্যায়ে অভিষেক করেন। তিনি এপর্যন্ত অস্ট্রেলিয়ার হয়ে ৩০-এ অধিক ম্যাচ খেলেছেন। তিনি ২০০৯ ফিফা অনূর্ধ্ব-২০ বিশ্বকাপের অস্ট্রেলিয়া দলের একজন সদস্য ছিলেন।